ORDE do 23 de xullo de 2008 sobre aprobación definitiva do Plan Xeral de Ordenación Municipal do Concello de Rábade (Lugo).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/09/2008

I. Antecedentes.
I.1 Esta consellería mediante Orde do 7-6-2007 acordou, de conformidade co punto 5 b) do artigo 85 da Lei 9/2002 (LOUG), non outorgar a aprobación definitiva do Plan Xeral de Ordenación Municipal do Concello de Rábade (Lugo) entrementres non se realizasen as modificacións necesarias para corrixir as deficiencias que a propia orde establecía.
I.2 O Pleno do Concello de Rábade aprobou o 19-5-08 as modificacións introducidas no plan xeral de ordenación municipal, logo dos informes emitidos polos servizos técnico e xurídico de data 31-4-2008 e 5-5-2008, respectivamente.
I.3 O expediente municipal foi remitido a esta consellería para resolver sobre a súa aprobación definitiva mediante escrito do 20-5-2008, tendo entrada no rexistro dela con data 21-5-2008.
I.4 Finalmente, o Concello de Rábade achega o 18-7-2008 informe da Subdirección Xeral de Infraestruturas e Normativa Técnica da Dirección Xeral de Telecomunicacións do Ministerio de Industria, Turismo e Comercio, emitido ao abeiro do artigo 26.2º da Lei 32/2003, do 3 de novembro, xeral de telecomunicacións.
II. Consideracións e fundamentos.
A Dirección Xeral de Urbanismo elevou o seguinte informe a respecto do contido da documentación do Plan Xeral de Ordenación Municipal do Concello de Rábade:
II.1 No Plan Xeral de Ordenación Municipal que presenta o Concello de Rábade aparecen corrixidas as deficiencias sinaladas na Orde con data 7-6-2007.
II.2 O informe da Subdirección Xeral de Infraestruturas e Normativa Técnica do Ministerio de Industria, Turismo e Comercio emítese con base no artigo 26.2º da Lei 32/2003, xeral de telecomunicacións, segundo o cal a Administración xeral do Estado debe informar sobre as necesidades de redes públicas de comunicacións electrónicas, e os instrumentos de planificación urbanística deberán recoller esas necesidades. Aínda que o informe emitido non expresa as devanditas necesidades, si indica que se debe modificar o artigo 167 das normas urbanísticas, o que se fará en cumprimento do artigo 26 da citada lei.
II.3 Co fin de dar cumprimento ao sinalado na epígrafe anterior, o contido do punto 3 do artigo 167 da normativa débese substituír polo seguinte: «Non poderán establecerse novas instalacións radioeléctricas ou modificarse as existentes cando o seu funcionamento puidese supoñer que se superen os límites de exposición recollidos no anexo II do Regulamento que establece condicións de protección do dominio público radioeléctrico, restricións ás emisións radioeléctricas e medidas de protección sanitaria fronte a emisións radioeléctricas (Real decreto 1066/2001). Para as estacións situadas en solo urbano, cando nun contorno de 100 metros existan espazos considerados sensibles (gardarías, centros de educación infantil, primaria, centros de ensino obrigatorio, centros de saúde, hospitais, parques públicos e residencias ou centros xeriátricos), xustificarase a minimización dos niveis de exposición sobre estes conforme o previsto no artigo 8.7º do citado regulamento».
III. Resolución.
Con base no antedito, resolvo, de conformidade co disposto no artigo 85.5º a) da LOUG:
Outorgar a aprobación definitiva ao Plan Xeral de Ordenación Municipal do Concello de Rábade nos seguintes termos:
O contido do punto 3 do artigo 167 da normativa débese substituír polo seguinte: «Non poderán establecerse novas instalacións radioeléctricas ou modificarse as existentes cando o seu funcionamento puidese supoñer que se superen os límites de exposición recollidos no anexo II do Regulamento que establece condicións de protección do dominio público radioeléctrico, restricións ás emisións radioeléctricas e medidas de protección sanitaria fronte a emisións radioeléctricas (Real decreto 1066/2001). Para as estacións situadas en solo urbano, cando nun contorno de 100 metros existan espazos considerados sensibles (gardarías, centros de educación infantil, primaria, centros de ensino obrigatorio, centros de saúde, hospitais, parques públicos e residencias ou centros xeriátricos), xustificarase a minimización dos niveis de exposición sobre estes conforme o previsto no artigo 8.7º do citado regulamento».
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 23 de xullo de 2008.
María José Caride Estévez
Conselleira de Política Territorial, Obras Públicas
e Transportes